Οικονομία της Μαλαισίας

Η οικονομία της Μαλαισίας ταξινομείται γενικώς ως οικονομία μιας ταχέως αναπτυσσόμενης χώρας με μεσαίο κατά κεφαλή εισόδημα και υψηλή βιομηχανοποίηση. Από απόψεως κρατικού παρεμβατισμού χαρακτηρίζεται ως μικτή οικονομία. Η Μαλαισία κατείχε την 35η θέση στον κόσμο το 2022-2024 ως προς το ονομαστικό ΑΕΠ έναντι μόλις της 65ης θέσεως το 2017, ωστόσο όταν μετρηθεί με όρους ισοτιμίας αγοραστικής δυνάμεως, το ΑΕΠ της Μαλαισίας ανέρχεται στην τριακοστή θέση στον κόσμο. Το ονομαστικο ΑΕΠ της χώρας προβλέπεται να φθάσει το μισό τρισεκατομμύριο δολάρια ΗΠΑ εντός του 2025. Η παραγωγικότητα εργασίας των Μαλαισιανών εργατών είναι η τρίτη υψηλότερη στην ASEAN, σημαντικά υψηλότερη από εκείνη στην Ινδονησία, το Βιετνάμ και τις Φιλιππίνες. 

Η Αναφορά Παγκόσμιας Ανταγωνιστικότητας του 2024 κατατάσσει τη μαλαισιανή οικονομία ως την 34η πιο ανταγωνιστική στον κόσμο, ενώ ο Παγκόσμιος Δείκτης Καινοτομίας του 2024 τοποθετεί τη Μαλαισία στην 33η θέση στις χώρες με τη μεγαλύτερη έφεση προς την καινοτομία παγκοσμίως.

Η Μαλαισία είναι 35η ως προς τον λόγο εμπορίου προς ΑΕΠ παγκοσμίως (trade intensive economy), που είναι 132%, υψηλότερος από τον αντίστοιχο χωρών όπως η Δανία, η Νορβηγία, η Γερμανία και η Σουηδία. Επιπροσθέτως, η μαλαισιακή οικονομία έχει αναπτύξει κάθετη και οριζόντια ολοκλήρωση σε αρκετές συνδεδεμένες με τις εξαγωγές βιομηχανίες, ενώ καταλαμβάνει ένα σημαντικό μερίδιο της παγκόσμιας αγοράς για συσκευασμένα προϊόντα και αγαθά, που εκτείνονται από τα ολοκληρωμένα κυκλώματα και τους ημιαγωγούς μέχρι το φοινικέλαιο και το υγροποιημένο φυσικό αέριο. Η Μαλαισία είναι σημαντικός κόμβος στην παγκόσμια αγορά ημιαγωγών, όντας ο τρίτος μεγαλύτερος εξαγωγέας διατάξεων ημιαγωγών παγκοσμίως. Η χώρα έχει αποκαλύψει σχέδιο για στόχο άνω των 100 δισεκατομμυρίων δολαρίων ΗΠΑ σε επενδύσεις στη βιομηχανία της των ημιαγωγών. 

Σύμφωνα με στοιχεία του 2024, η Μαλαισία προσέλκυε μεγάλες απευθείας ξένες επενδύσεις επικεντρωμένες στην «παγκόσμια έκρηξη» της τεχνητής νοημοσύνης, με ξένες εταιρείες τεχνολογίας όπως η Google, η Microsoft και η ByteDance να έχουν επενδύσει στη χώρα 2 δισεκ. δολάρια, 2,2 δισεκ. δολάρια και 2,1 δισεκ. δολάρια αντιστοίχως, ώστε να επωφεληθούν από το συγκριτικό πλεονέκτημα της Μαλαισίας στην κατασκευή κέντρων δεδομένων και υπολογιστικών δομών υπερκλίμακας εξαιτίας του σχετικώς μορφωμένου εργατικού δυναμικού της, της μικρής αξίας της γης, του χαμηλού κόστους της ηλεκτρικής ενέργειας και την απουσία φυσικών καταστροφών. Το γεγονός αυτό αναμένεται να εδραιώσει τη θέση της Μαλαισίας ως κέντρου υπολογιστικού νέφους για την ευρύτερη Ασία.

Γενικώς η μαλαισιανή οικονομία είναι ιδιαιτέρως διαφοροποιημένη και ρωμαλέα, με την αξία των εξαγωγών προϊόντων υψηλής τεχνολογίας το 2022 να είναι περίπου 66 δισεκατομμύρια δολάρια ΗΠΑ, η τρίτη μεγαλύτερη μεταξύ των χωρών του ASEAN. Η Μαλαισία εξάγει τον δεύτερο μεγαλύτερο όγκο και αξία προϊόντων φοινικελαίου παγκοσμίως, μετά την Ινδονησία.

Οι Μαλαίσιοι απολαμβάνουν έναν μάλλον άνετο τρόπο ζωής σε σχέση με πολλούς από τους γείτονές τους στη Νοτιοανατολική Ασία. Αυτό οφείλεται, εκτός από τον εξαγωγικό προσανατολισμό της οικονομίας της χώρας, στα σχετικώς χαμηλά επίπεδα του εθνικού φόρου εισοδήματος, τα φθηνά τοπικά τρόφιμα και καύσιμα αυτοκινήτου, καθώς και ένα πλήρως χρηματοδοτούμενο σύστημα δημόσιας φροντίδας υγείας. Η Μαλαισία έχει μια «νεο-βιομηχανοποιημένη» οικονομία της αγοράς, η οποία είναι σχετικώς ανοικτή, αλλά και προσανατολισμένη προς το κράτος.

Παραπομπές

 Εξωτερικοί σύνδεσμοι 
 Συνέντευξη του πρωθυπουργού της Μαλαισίας το 2001 Μαχαθίρ Μοχάμαντ για τη σειρά του PBS «Commanding Heights» με θέμα την οικονομική ανάπτυξη της Ανατολικής Ασίας